চৌধুরী আবদুল্লাহ আল মামুন

চৌধুরী আবদুল্লাহ আল মামুন বাংলাদেশ পুলিশের  ২৯তম মহাপরিদর্শক ছিলেন। ২০২২ সালের ৩০শে সেপ্টেম্বর থেকে তাকে বাংলাদেশ পুলিশের মহাপরিদর্শক হিসাবে নিযুক্ত করা হয়। এরপূর্বে তিনি র‌্যাপিড অ্যাকশন ব্যাটেলিয়ানের (র‌্যাব) মহাপরিচালক হিসাবে দায়িত্ব পালন করছেন ও পুলিশের অপরাধ তদন্ত বিভাগের (সিআইডি) প্রধান ছিলেন। ক্ষমতায় থাকা অবস্থায় বিভিন্ন অপরাধের জন্য তাকে ৪ সেপ্টেম্বর ২০২৪ তারিখে গ্রেফতার করা হয়।

 জীবনী 
মামুন ১৯৬৪ সালের ১২ জানুয়ারি সুনামগঞ্জ জেলার শাল্লা উপজেলার শ্রীহাইল গ্রামে জন্মগ্রহণ করেন। তিনি এইচএসসি পাশ করেছেন ঢাকার আদমজী ক্যান্টনমেন্ট কলেজ থেকে। তিনি চট্টগ্রাম বিশ্ববিদ্যালয় থেকে স্নাতক ও স্নাতকোত্তর সম্পন্ন করেন। তিনি ১৯৮৯ সালের ২০ ডিসেম্বর বাংলাদেশ পুলিশের সহকারী সুপারিনটেনডেন্ট (এএসপি) হিসেবে পুলিশ বাহিনীতে যোগদান করেন। তিনি ১৯৮২ সালে বিসিএস (পুলিশ) ক্যাডারের ১৯৮৬ ব্যাচের কর্মকর্তা। তিনি বাংলাদেশের বিভিন্ন জেলায় পুলিশের বিভিন্ন ইউনিটে দায়িত্ব পালন করেন। তিনি ব্রাহ্মণবাড়িয়া, সিরাজগঞ্জ ও চাঁদপুর জেলার হাজীগঞ্জ সার্কেলের সহকারী পুলিশ সুপার এবং চাঁদপুরের অতিরিক্ত পুলিশ সুপার হিসেবে দায়িত্ব পালন করেন। তিনি ঢাকা মেট্রোপলিটন পুলিশের সহকারী কমিশনার, আর্মড পুলিশ ব্যাটালিয়নের সহকারী পুলিশ সুপার, এডিসি (ডিএমপি) হিসেবে দায়িত্ব পালন করেন। তিনি নীলফামারীর পুলিশ সুপার, ডিএমপির উপ কমিশনার (ডিসি) এবং ঢাকা পুলিশ সদর দপ্তরের এআইজি হিসেবে দায়িত্ব পালন করেন।

পরে তিনি ঢাকা রেঞ্জের অতিরিক্ত ডিআইজি, পুলিশ সদর দপ্তরে ডিআইজি (অপারেশনস) এবং ময়মনসিংহ রেঞ্জের ডিআইজি হিসেবে দায়িত্ব পালন করেন। এরপর তিনি ঢাকা রেঞ্জের ডিআইজি হিসেবে নিয়োগ পান। 

৩ সেপ্টেম্বর ২০২৩ সালে জনপ্রশাসন মন্ত্রণালয়ের এক প্রজ্ঞাপনে আবদুল্লাহ আল মামুনকে সিনিয়র সচিব পদমর্যাদা প্রদান করা হয়। ২০২৪ সালের ৭ আগষ্ট এক বিশেষ পরিস্থিতিতে তাকে অবসরে পাঠানো হয়।

 ব্যক্তিগত জীবন 
মামুন ব্যক্তিগত জীবনে ডা.তৈয়বা মুসাররাত জাঁহা চৌধুরীর সাথে বিবাহ বন্ধনে আবদ্ধ হন। এই দম্পতির দুই ছেলে ও এক কন্যা রয়েছে।

বিতর্ক
২০২৪ সালের আগস্টে শেখ হাসিনা সরকার পতনের পর বিভিন্ন অভিযোগের ভিত্তিতে তার বিরুদ্ধে হত্যা মামলাসহ একাধিক মামলা দায়ের করা হয়েছে।

 মানবতাবিরোধী অপরাধের মামলায় রাজসাক্ষী 
২০২৫ সালের ১০ জুলাই জুলাই গণহত‍্যার মানবতাবিরোধী অপরাধের মামলায় শেখ হাসিনাসহ তিনজন আসামির বিরুদ্ধে আনুষ্ঠানিক অভিযোগ গঠন করা হয়। ঐ দিন এই মামলায় গণহত‍্যার দায় স্বীকার করে মামুন জবানবন্দি দেন এবং স্বতঃপ্রণোদিত হয়ে রাজসাক্ষী হওয়ার সম্মতি দেন।

২০২৫ সালের ২ সেপ্টেম্বর তিনি আদালতে হাজির হয়ে এই মামলায় ৩৬ নম্বর সাক্ষী হিসেবে সাক্ষ্য দেন। ওইদিন তিনি আন্তর্জাতিক অপরাধ ট্রাইব্যুনালকে বলেন, ‘জুলাই-আগস্টে আন্দোলন চলাকালে আমাদের বিরুদ্ধে হত্যা-গণহত্যা সংঘটনের যে অভিযোগ আনা হয়েছে তা সত্য। এ ঘটনায় আমি নিজেকে দোষী সাব্যস্ত করছি। আমি রাজসাক্ষী হয়ে জুলাই-আগস্ট আন্দোলন চলাকালে যে অপরাধ সংঘটিত হয়েছে, তার বিস্তারিত আদালতে তুলে ধরতে চাই। রহস্য উন্মোচনে আদালতকে সহায়তা করতে চাই।’

তিনি আরও বলেন, 'বলেন ‘আমার এই সত্য ও পূর্ণ বর্ণনার মাধ্যমে সত্য উদ্ঘাটিত হলে আল্লাহ যদি আমাকে আরও হায়াত দান করেন, বাকিটা জীবন কিছুটা হলেও অপরাধবোধ থেকে মুক্তি পাব।’

মানবতাবিরোধী অপরাধের এ মামলায় বিচারপতি গোলাম মর্তুজা মজুমদারের নেতৃত্বাধীন তিন সদস্যের আন্তর্জাতিক অপরাধ ট্রাইব্যুনাল-১-এ জবানবন্দিতে তিনি বলেন, "২০২৪ সালের ১৮ জুলাই তৎকালীন স্বরাষ্ট্রমন্ত্রী আসাদুজ্জামান খান কামাল তাকে ফোন করে জানান যে আন্দোলন দমনে সরাসরি প্রাণঘাতী অস্ত্র ব্যবহারের নির্দেশ দিয়েছেন শেখ হাসিনা।" এছাড়াও মারণাস্ত্র ব্যবহারের বিষয়ে অতি উৎসাহী ছিলেন ডিএমপির সাবেক কমিশনার হাবিবুর ও ডিএমপির গোয়েন্দা শাখার (ডিবি) সাবেক অতিরিক্ত কমিশনার মোহাম্মদ হারুন অর রশীদ এবং সমন্বয়কদের আটকের দায়িত্বও ডিবির হারুনকে দেওয়া হয়েছিল।

এছাড়াও ছাত্র-জনতার অভ্যুত্থান এই দমাতে হেলিকপ্টার ও ড্রোন ব্যবহার বিষয়ে জবানবন্দিতে তিনি বলেন, হেলিকপ্টার ও ড্রোন ব্যবহার করা হয়েছিল সরকারের রাজনৈতিক সিদ্ধান্তে। যার পরামর্শ দিয়েছিলেন র‍্যাবের তৎকালীন মহাপরিচালক হারুন অর রশীদ।

পুরস্কার
 বাংলাদেশ পুলিশ পদক (বিপিএম)
 রাষ্ট্রপতি পুলিশ পদক (পিপিএম)

 তথ্যসূত্র 

বিষয়শ্রেণী:১৯৬৪-এ জন্ম
বিষয়শ্রেণী:জীবিত ব্যক্তি
বিষয়শ্রেণী:সুনামগঞ্জ জেলার ব্যক্তি
বিষয়শ্রেণী:বাংলাদেশী পুলিশ কর্মকর্তা
বিষয়শ্রেণী:বাংলাদেশ পুলিশ মহাপরিদর্শক
বিষয়শ্রেণী:ম্যাগনিৎস্কি আইনের আওতায় নিষেধাজ্ঞাপ্রাপ্ত ব্যক্তি
বিষয়শ্রেণী:আদমজী ক্যান্টনমেন্ট কলেজের প্রাক্তন শিক্ষার্থী